ai4bharat/Pralekha huggingface dataset:
युवा व्यवहार आणि क्रीडा मंत्रालय
केंद्रीय मंत्री अनुराग ठाकूर यांची भारतीय क्रीडा प्राधिकरणाच्या भोपाळ येथील उत्कृष्टता केंद्राला भेट, मध्यप्रदेश दालनात खेळाडूंशी साधला संवाद
नवी दिल्ली, 26 डिसेंबर 2022
महत्त्वाच्या घडामोडी:
- भारतीय क्रीडा प्राधिकरणाच्या भोपाळ येथील उत्कृष्टता केंद्रात पुढील क्रीडाप्रकारांसाठी सुविधा उपलब्ध आहेत: धावणे, मुष्टियुद्ध, हॉकी,ज्युडो,वुशू आणि कयाकिंग तसेच कॅनोईंग
केंद्रीय युवा व्यवहार आणि क्रीडा मंत्री अनुराग सिंग ठाकूर यांनी आज भारतीय क्रीडा प्राधिकरणाच्या भोपाळ येथील उत्कृष्टता केंद्राला भेट देऊन तेथील खेळाडूंशी संवाद साधला तसेच त्यांनी या केंद्रात उपलब्ध असलेल्या विविध सुविधांना भेटी देऊन परिस्थितीचा आढावा घेतला. या वर्षी मध्य प्रदेशात आयोजित होणार असलेल्या खेलो इंडिया युवा क्रीडा स्पर्धांच्या बोधचिन्हाच्या अनावरणापूर्वी केंद्रीय मंत्र्यांनी ही भेट दिली.
केंद्रीय मंत्री अनुराग ठाकूर यांनी या भेटीदरम्यान प्राधिकरणाच्या केंद्रातील एम पी दालनाला भेट दिली. या दालनात, क्रीडा विज्ञान विभाग आहेत तसेच ज्युडो, वुशू, मुष्टियुद्ध आणि हॉकी हे खेळ खेळण्याच्या जागा आहेत. भारतीय क्रीडा प्राधिकरणाच्या भोपाळ येथील उत्कृष्टता केंद्रात पुढील क्रीडाप्रकारांसाठी सुविधा उपलब्ध आहेत: धावणे, मुष्टियुद्ध, हॉकी,ज्युडो,वुशू आणि कयाकिंग तसेच कॅनोईंग.
“सुमारे 100 एकर क्षेत्रावर मोठी क्रीडा केंद्रे आणि परिसर उभारण्यासाठी भारतीय क्रीडा प्राधिकरण करत असलेले प्रयत्न दखलपात्र आहेत. खेळाडू, प्रशिक्षक वर्ग, मदतनीस कर्मचारी आणि इतरांसाठी प्राधिकरण आयोजित करत असलेल्या कार्यक्रमांबद्दल मी त्यांचे अभिनंदन करतो,” केंद्रीय मंत्री म्हणाले.
यावर्षीच्या सुरुवातीला केंद्रीय क्रीडा मंत्र्यांनी मध्य प्रदेश राज्य सरकारमधील क्रीडा आणि युवा कल्याण मंत्री यशोधरा राजे सिंदिया तसेच राज्य सरकारच्या इतर अधिकाऱ्यांसह राज्यातील पॅरा कॅनोईंग सुविधा केंद्राला भेट दिली होती. त्यावेळी त्यांनी, या वर्षीच्या सुरुवातीच्या काळात, पोलंड येथे झालेल्या पॅरा कॅनोई विश्वचषक स्पर्धेत कांस्य पदक जिंकून इतिहास घडविणारी पहिली भारतीय पॅरा कॅनोईस्ट प्राची यादव हिच्यासह अनेक खेळाडूंशी बातचीत केली होती.
मध्य प्रदेशात उपलब्ध असलेल्या क्रीडाविषयक पायाभूत सुविधांवर भाष्य करताना, केंद्रीय मंत्री म्हणाले, “भोपाळमध्ये नेमबाजी आणि घोडेस्वारीसाठी सर्वोत्तम मैदाने आहेत. ही मैदाने जागतिक दर्जाची आहेत. खेलो इंडिया युवा क्रीडा स्पर्धांसाठी मध्य प्रदेश राज्य देखील सज्ज झाले आहे.”
“मध्य प्रदेश राज्य देखील हळूहळू क्रीडा क्षेत्रासाठीचे मोठे केंद्र म्हणून विकसित होत आहे. इतर राज्ये तसेच केंद्रशासित प्रदेशांनी देखील मध्य प्रदेशाचे उदाहरण डोळ्यासमोर ठेवावे अशी माझी इच्छा आहे, तसे झाले तर भारत लवकरच क्रीडा क्षेत्रातील महासत्ता म्हणून उदयाला येईल,” केंद्रीय मंत्री अनुराग सिंग ठाकूर पुढे म्हणाले.R.Aghor/S.Chitnis/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 113
पंतप्रधान कार्यालय
पंतप्रधानांनी मॉरीशसच्या पंतप्रधानांची भेट घेतली
पंतप्रधान नरेंद्र मोदी यांनी आज मॉरीशसचे पंतप्रधान प्रविंद कुमार जगन्नाथ यांची भेट घेतली. जी-20 शिखर परिषदेला उपस्थित राहण्यासाठी जगन्नाथ सध्या भारत भेटीवर आले आहे.
पंतप्रधानांनी एक्स मंचावर लिहिलेल्या संदेशात म्हटले आहे:
“पंतप्रधान @KumarJugnauth यांच्याशी माझी अत्यंत चांगली भेट झाली. हे वर्ष भारत आणि मॉरीशस यांच्यासाठी विशेष महत्त्वाचे वर्ष आहे कारण या वर्षी दोन्ही देशांच्या दरम्यान असलेल्या राजकीय संबंधांना 75 वर्षे पूर्ण होत आहेत. आजच्या भेटीत आम्ही पायाभूत सुविधा, फिनटेक, संस्कृती आणि यांसारख्या इतर अनेक क्षेत्रांमधील सहकार्याबाबत चर्चा केली. त्याचसोबत, जगाच्या दक्षिणेकडील देशांचे म्हणणे अधिक उत्तमरीत्या जगासमोर मांडण्याप्रती भारताच्या वचनबद्धतेचा देखील यावेळी पुनरुच्चार करण्यात आला.”
पंतप्रधान कार्यालयातर्फे देखील एक्स मंचावर पुढील संदेश पाठवण्यात आला आहे:
“पंतप्रधान @narendramodi यांनी भारताच्या ‘सागर’ संकल्पनेतील अविभाज्य आणि महत्त्वाचा भागीदार असलेल्या मॉरीशस या देशाचे पंतप्रधान @KumarJugnauth यांची भेट घेतली. भारत आणि मॉरीशस यांच्यात असलेल्या राजकीय संबंधांचे हे 75 वे वर्ष आहे, याचे औचित्य साधून दोन्ही नेत्यांनी अत्यंत उत्साहाने या देशांच्या दरम्यान असलेल्या द्विपक्षीय संबंधांमध्ये उल्लेखनीय सुधारणा झाल्याची पोचपावती दिली.”
पंतप्रधान कार्यालय
मध्य प्रदेशातील जबलपूर येथील रुग्णालयात लागलेल्या आगीत झालेल्या जीवितहानीबद्दल पंतप्रधानांनी व्यक्त केला शोक
नवी दिल्ली, 1 ऑगस्ट 2022
पंतप्रधान नरेंद्र मोदी यांनी मध्य प्रदेशातील जबलपूर येथील रुग्णालयात लागलेल्या आगीत झालेल्या जीवितहानीबद्दल तीव्र शोक व्यक्त केला आहे.
पंतप्रधान कार्यालयाने ट्विट संदेशात म्हटले आहे;
"मध्य प्रदेशातील जबलपूर येथील एका रुग्णालयात लागलेल्या आगीत झालेल्या जीवितहानी मुळे व्यथित झालो आहे. शोकाकुल कुटुंबियांच्या दुःखात सहभागी आहे. जखमींच्या प्रकृतीत लवकरात लवकर सुधारणा होईल अशी आशा करतो. स्थानिक प्रशासन, पीडितांना सर्वतोपरी मदत करत आहे: पंतप्रधान"S.Patil/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
नेपाळच्या पंतप्रधानपदी निवड झाल्याबद्दल पंतप्रधानांनी पुष्पकमल दहल 'प्रचंड' यांचे केले अभिनंदन
नवी दिल्ली, 25 डिसेंबर 2022
नेपाळच्या पंतप्रधानपदी निवड झाल्याबद्दल पंतप्रधान नरेंद्र मोदी यांनी कॉम्रेड 'प्रचंड' यांचे अभिनंदन केले आहे.
आपल्या ट्विटर संदेशात पंतप्रधान म्हणाले;
“नेपाळच्या पंतप्रधानपदी निवड झाल्याबद्दल कॉम्रेड प्रचंड यांचे हार्दिक अभिनंदन.भारत आणि नेपाळमधील वैशिष्ट्यपूर्ण नाते हे सखोल सांस्कृतिक संबंध आणि लोकांच्या-एकमेकांतील मैत्रीपूर्ण संबंधांवर आधारित आहे.ही मैत्री आणखी मजबूत करण्यासाठी मी तुमच्यासोबत काम करण्यास उत्सुक आहे.”G.Chippalkatti/S.Patgaonkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
नवीन आणि नवीकरणीय ऊर्जा मंत्रालय
“ आजादी का अमृतमहोत्सव” चा एक भाग म्हणून नूतन आणि नवीकरणीय उर्जा मंत्रालय “न्यू फ्रंटियर्स” कार्यक्रमाचे आयोजन करणार
उर्जा आणि एमएनआरई मंत्री विद्यार्थी आणि विद्वानांशी संवाद साधणार
उर्जाविषयक वचनबद्धतेचे संकल्प सादर करणाऱ्या आघाडीच्या उद्योजकांचा सत्कार करणार
नवीकरणीय उर्जेच्या विविध पैलूंसंदर्भात उर्जा मंत्रालय वेबिनार, चर्चासत्रे आणि विचारमंथन बैठकांचे आयोजन करणार
“ आजादी का अमृतमहोत्सव” सोहळ्याचा एक भाग म्हणून नूतन आणि नवीकरणीय उर्जा मंत्रालय नवीकरणीय उर्जेसंदर्भात “न्यू फ्रंटियर्स” या एका विशेष कार्यक्रमाचे आयोजन करणार आहे . 16 ते 18 फेब्रुवारी 2022 दरम्यान हा कार्यक्रम आयोजित होणार आहे.
या कार्यक्रमाचा एक भाग म्हणून “ उर्जा संक्रमणामध्ये भारताचे नेतृत्व” या विषयावर उद्या 16 फेब्रुवारी रोजी विज्ञान भवनात प्रत्यक्ष उपस्थितीचा एक परिसंवाद होणार आहे. केंद्रीय उर्जा आणि नूतन आणि नवीकरणीय उर्जामंत्री आर के सिंग आणि नूतन आणि नवीकरणीय उर्जा राज्यमंत्री भगवंत खुबा यावेळी विशेष मार्गदर्शन करतील. यावेळी उर्जाविषयक उपक्रमांच्या प्रमुख वैशिष्ट्यांसह “नागरिक केंद्रित उर्जा संक्रमण- भारताची गाथा” यावरील एक व्हिडिओ यावेळी सादर करण्यात येईल.
त्यानंतर केंद्रीय उर्जामंत्री आर के सिंग आणि विद्यार्थी आणि या क्षेत्रातील विचारवंतांसोबत एक प्रश्नोत्तराचे सत्र होणार आहे. या क्षेत्रातील आघाडीच्या ज्या उद्योजकांनी आपले उर्जा संकल्प सादर केले आहेत त्यांचा सत्कार केला जाणार आहे . या सत्कार सोहळ्याचा एक भाग म्हणून एका उर्जा संकल्प पुस्तिकेचे प्रकाशन करण्यात येईल.
17 फेब्रुवारी 2022 रोजी मंत्रालयाने मुख्यत्वे नवीकरणीय उर्जा क्षेत्रात महिलांचा सहभाग- कृतीचे आवाहन, आयएसएची उर्जा संक्रमणात भूमिका आणि स्वच्छ तंत्रज्ञान स्टार्ट अप्स आणि हवामान क्षेत्रातील उद्योजक यांची भूमिका या विषयावरील तीन वेबिनारचे आयोजन केले आहे.
18 फेब्रुवारी 2022 रोजी या कार्यक्रमाच्या समारोपाच्या दिवशी 2070 पर्यंत “शून्य कार्बन उत्सर्जन साध्य करण्याचा आराखडा” या विषयावर विचारमंथन करणाऱ्या बैठकीचे आभासी मंचाच्या माध्यमातून आयोजन केले आहे.
पंतप्रधान कार्यालय
भारत-ऑस्ट्रेलिया आर्थिक सहकार्य आणि व्यापार करार  अंमलात येत असल्याबद्दल पंतप्रधानांनी व्यक्त केला आनंद
नवी दिल्ली, 29 डिसेंबर 2022
भारत-ऑस्ट्रेलिया आर्थिक सहकार्य आणि व्यापार करार  आजपासून अंमलात आल्याबद्दल पंतप्रधान नरेंद्र मोदी यांनी आनंद व्यक्त केला आहे. आपल्या सर्वसमावेशक धोरणात्मक भागीदारीसाठी हा महत्त्वपूर्ण क्षण असल्याचे पंतप्रधान मोदी यांनी म्हटले आहे.
ऑस्ट्रलियाचे पंतप्रधान अँथोनी अल्बानीस यांच्या ट्विटर संदेशाला प्रतिसाद म्हणून दिलेल्या ट्विटर संदेशात पंतप्रधान म्हणाले, “इंडऑस ईसीटीए आजपासून अंमलात येत असल्याबद्दल आनंदित आहे. आपल्या धोरणात्मक भागीदारीसाठी हा महत्त्वपूर्ण क्षण आहे. यामुळे आपल्यातील व्यापार आणि आर्थिक बंध मजबूत करण्यास वाव निर्माण झाला असून द्विपक्षीय व्यापाराला प्रोत्साहन मिळणार आहे. तुमचे लवकरच भारतात स्वागत करण्यास उत्सुक आहे.”S.Patil/R.Bedekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
माहिती आणि प्रसारण मंत्रालय
'रॉकेटरी: द नंबी इफेक्ट' या चित्रपटाचे माहिती आणि प्रसारण मंत्रालयाच्या वतीने विशेष स्क्रीनिंग आयोजित
इस्रोचे माजी शास्त्रज्ञ, पद्मभूषण पुरस्कार विजेते श्री नंबी नारायणन यांच्या जीवनावर आधारित चित्रपट
नवी दिल्ली, 27 जून 2022
माहिती आणि प्रसारण मंत्रालयाने नवी दिल्लीतल्या सिरी फोर्ट सभागृहात, लवकरच प्रदर्शित होणाऱ्या 'रॉकेटरी: द नंबी इफेक्ट' या चित्रपटाचे विशेष स्क्रीनिंग आयोजित केले होते. या कार्यक्रमाला लेखक, निर्माता, दिग्दर्शक आर. माधवन यांच्या नेतृत्वाखालील रॉकेट्री टीम उपस्थित होती. या चित्रपटात आर. माधवन, मुख्य भूमिकेत आहेत तसेच त्यांनी या चित्रपटाद्वारे दिग्दर्शन क्षेत्रात पदार्पण केले आहे. या विशेष स्क्रिनिंगला सीबीआयचे माजी संचालक डी.आर. कार्तिकेयन, सीबीआयचे माजी पोलिस महानिरीक्षक पी.एम. नायर, केंद्र सरकारचे वरिष्ठ अधिकारी आणि चित्रपट उद्योगातील हितसंबंधी उपस्थित होते.
भारताने तंत्रज्ञानाच्या जोरावर अंतराळ आणि माहिती तंत्रज्ञान क्षेत्रात प्राप्त केलेल्या सामर्थ्याला हा चित्रपट सलाम करतो, असे आर माधवन या प्रसंगी म्हणाले. हा चित्रपट म्हणजे ज्यांचे 'विकास' इंजिन कधीही निकामी झाले नाही अशा मास्टर नंबी नारायणन यांना आदरांजली आहे.
'रॉकेटरी: द नंबी इफेक्ट' हा आगामी चित्रपट, शास्त्रज्ञ नंबी नारायणन यांच्या वास्तवदर्शी जीवनावर आधारलेला चरित्रपट आहे. नंबी नारायणन हे भारतीय अंतराळ संशोधन संस्थेचे माजी शास्त्रज्ञ आणि एरोस्पेस अभियंता होते, त्यांच्यावर 1994 मध्ये हेरगिरीचा आरोप लावण्यात आला होता. 75 व्या कान चित्रपट महोत्सवादरम्यान ‘रॉकेटरी: द नंबी इफेक्ट’ या चित्रपटाचा वर्ल्ड प्रीमियर आयोजित करण्यात आला होता. कान चित्रपट महोत्सवात या चित्रपटाला स्टँडिंग ओव्हेशन मिळाले.
हा चित्रपट प्रेक्षकांना केवळ खिळवून ठेवत नाही तर त्यांच्या हृदयाला स्पर्श करतो, हा चित्रपट म्हणजे नंबी नारायणन यांच्यासह हजारो शास्त्रज्ञांना आदरांजली आहे, असे माहिती आणि प्रसारण मंत्रालयाचे सचिव अपूर्व चंद्र यांनी यावेळी सांगितले.
हा चित्रपट 1 जुलै 2022 रोजी जगभरातील चित्रपटगृहांमध्ये प्रदर्शित होणार आहे.S.Tupe/B.Sontakke/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 135
रेल्वे मंत्रालय
कोविड 19 संबंधित आव्हाने पेलत रेल्वेची माल वाहतूक मागील वर्षीच्या तुलनेत जास्त
मागील वर्षी सम दिनाच्या तुलनेत या वर्षीच्या 27 जुलै रोजी 3.13 मेट्रिक टन मालाची जास्त वाहतूक
भारतीय रेल्वेने कोविड – 19 संबंधित आव्हाने असताना मागील वर्षाच्या तुलनेत मालवाहतुकीचा लक्षवेधी टप्पा गाठला आहे. 27 जुलै 2020 रोजी वाहतुकीसाठी चढविलेला माल 3.13 मेट्रिक टन होता जो त्याच तारखेला मागील वर्षीपेक्षा जास्त आहे.
टाळेबंदीच्या काळात माननीय पंतप्रधानांनी दीर्घमुदतीचे आणि दूरगामी लक्ष्य गाठण्यावर भर दिला असून, त्यानुसार, या काळात रेल्वेने पायाभूत सुविधांची जवळपास 200 कामे पूर्ण केली आहेत.
आता रेल्वेने मालवाहतुकीमध्ये देखील लक्षवेधी टप्पा गाठला आहे. 27 जुलै रोजी मालवाहतूक गाड्यांचा सरासरी वेग ताशी 46.16 किलोमीटर होता. जो मागील वर्षीच्या वेगाच्या  तुलनेत दुप्पट आहे. जुलै महिन्यात मालवाहतूक करणाऱ्या गाड्यांचा सरासरी वेग ताशी 45.03 किलोमीटर आहे जो मागील महिन्याच्या  तुलनेत दुप्पट आहे.
पश्चिम मध्य रेल्वे ताशी 54.23 किलोमीटर वेगाने, ईशान्य सीमेवरील रेल्वेचा वेग ताशी 51 किलोमीटर आहे, पूर्व मध्य रेल्वे ताशी 50.24 किलोमीटर वेगाने, पूर्व किनारी रेल्वेचा वेग ताशी 41.78 किलोमीटर, दक्षिण पूर्व मध्य रेल्वेचा वेग ताशी 42.83 किलोमीटर, दक्षिण पूर्व रेल्वेचा वेग ताशी 43.24 किलोमीटर आणि पश्चिम रेल्वेचा वेग ताशी 44.4 किलोमीटर, हे रेल्वे विभाग मालवाहतुकीत भारतीय रेल्वेच्या सरासरी वेगातील अग्रगण्य विभाग ठरले आहेत.
27 जुलै 2020 रोजी भारतीय रेल्वेचे मालवाहतुकीचे एकूण 1039 डबे वाहून नेण्यात आले, या पैकी 76 बोगी अन्नधान्य, 67 बोगी खते, 49 बोगी पोलाद, 113 बोगी सिमेंट, 113 बोगी लोह आणि 363 बोगी कोळसा वाहून नेण्यात आला.
हे लक्षात घेतले जाऊ शकते की, मालवाहतुकीतील सुधारणा संस्थात्मक करून त्यांचा आगामी ``झीरो बेस्ड टाइम टेबल``मध्ये समावेश केला जाईल. या उचललेल्या पावलांमुळे रेल्वेसाठी मालवाहू वाहतुकीचे उत्पन्न लक्षवेधी पद्धतीने उंचावेल आणि रेल्वेच्या उत्पन्नातही वाढ होईल आणि संपूर्ण देशासाठी स्पर्धात्मक रसद खर्च उपलब्ध होईल, हे लक्षात घ्यायले हवे.
रेल्वेची मालवाहतूक अतिशय आकर्षक करण्यासाठी भारतीय रेल्वेमध्ये बऱ्याच सवलती दिल्या जात आहे, ही बाब देखील लक्षात घेण्यासारखी आहे.
कोविड 19 चा उपयोग रेल्वेने सर्व बाजूंनी आपली कार्यक्षमता आणि कामगिरी सुधारण्यासाठी केला आहे.
...
B.Gokhale/S.Shaikh/P.Kor
मंत्रिमंडळ
मालदीवमधील अड्डू सिटी येथे भारताचे नवीन वाणिज्य दूतावास उघडायला केंद्रीय मंत्रिमंडळाची मंजुरी
पंतप्रधान नरेंद्र मोदी यांच्या अध्यक्षतेखालीझालेल्या बैठ्कीत केंद्रीय मंत्रिमंडळाने चालू वर्षात मालदीवच्या अड्डू सिटी येथे भारताचे नवीन वाणिज्य दूतावास उघडायला मंजुरी दिली.
भारत आणि मालदीवमध्ये प्राचीन, भाषिक, सांस्कृतिक, धार्मिक आणि व्यावसायिक संबंध आहेत. भारत सरकारच्या ‘शेजारी प्रथम धोरण ’ आणि ‘सागर’  संकल्पनेत मालदीवचे महत्त्वपूर्ण स्थान आहे.
अड्डू सिटीमध्ये वाणिज्य दूतावास उघडल्यामुळे मालदीवमध्ये भारताची राजनैतिक उपस्थिती वाढण्यास आणि विद्यमान तसेच महत्वाकांक्षी सहभागाशी सुसंगत बनवण्यात मदत होईल.
पंतप्रधान मोदी आणि राष्ट्रपती सोलिह यांच्या नेतृत्वात द्विपक्षीय संबंधातील गती आणि उर्जा अभूतपूर्व पातळीवर पोहोचली आहे.
आपल्या वृद्धी आणि विकासाचा राष्ट्रीय प्राधान्यक्रम किंवा 'सबका साथ सबका विकास' च्या दिशेने हे एक पुरोगामी पाऊल आहे. भारताची राजनैतिक उपस्थिती वाढल्यास भारतीय कंपन्यांना बाजारपेठ उपलब्ध होईल आणि वस्तू व सेवांच्या भारतीय निर्यातीला चालना मिळेल. स्वयंपूर्ण भारत किंवा 'आत्मनिर्भर भारत' या आपल्या उद्दिष्टाच्या धर्तीवर देशांतर्गत उत्पादन व रोजगाराच्या वाढीवर याचा थेट परिणाम होईल.
गृह मंत्रालय
पंतप्रधान नरेंद्र मोदी यांच्या हस्ते संसद भवनाच्या नव्या वास्तूचे उद्घाटन झाल्यानिमित्त, केंद्रीय गृह आणि सहकार मंत्री अमित शहा यांनी सर्व देशवासियांचे केले अभिनंदन
पंतप्रधान नरेंद्र मोदी यांनी संसद भवनाच्या नव्या वास्तूचे केले राष्ट्राला लोकार्पण, ही वास्तू म्हणजे केवळ लोकांच्या आशा आकांक्षांची पूर्तता करणारे ठिकाणच नाही, तर अमृत काळात प्रत्येक क्षेत्रात सर्वोत्कृष्टता गाठण्याच्या भारताच्या प्रवासाची सुरुवात
नव्या संसद भवनाच्या वास्तूची उभारणी विक्रमी वेळेत करत राष्ट्राच्या स्वप्नाची पूर्तता करणाऱ्या श्रमयोग्यांच्या कठोर कष्टांविषयी केंद्रीय गृहमंत्र्यांनी कृतज्ञताही केली व्यक्त
पंतप्रधान नरेंद्र मोदी यांनी नव्या संसदभवनात सेन्गोल या राजदंडाची प्रतिष्ठापना करून भारताचा सांस्कृतिक वारसा आणि वर्तमान यांची घातली सांगड
आपल्या समृद्ध संस्कृतीत असलेले धर्म आणि नीतीमत्तेसह आचरण करण्याचे महत्व काय आहे याची आठवण, हा राजदंड भारतातील येणाऱ्या पिढ्यांना सदैव करून देत राहणार
पंतप्रधान नरेंद्र मोदी यांच्या हस्ते संसद भवनाच्या नव्या वास्तूचे उद्घाटन झाल्यानिमित्त, केंद्रीय गृह आणि सहकार मंत्री अमित शहा यांनी सर्व देशवासियांचे अभिनंदन केले आहे.
यानिमित्ताने शहा यांनी काही ट्विट संदेश केले आहेत. पंतप्रधान नरेंद्र मोदी यांनी संसद भवनाच्या नव्या वास्तूचे राष्ट्राला लोकार्पण केले आहे असे अमित शहा यांनी आपल्या ट्विट संदेशात म्हटले आहे. ही वास्तू म्हणजे केवळ लोकांच्या आशा आकांक्षांची पूर्तता करणारे ठिकाणच नाही, तर अमृत काळात प्रत्येक क्षेत्रात सर्वोत्कृष्टता गाठण्याच्या भारताच्या प्रवासाची सुरुवात आहे, असेही ते आपल्या ट्विट संदेशात म्हणाले.
नव्या संसद भवनाच्या वास्तूची उभारणी विक्रमी वेळेत करत राष्ट्राच्या स्वप्नाची पूर्तता करणाऱ्या श्रमयोग्यांच्या कठोर मेहनतीप्रति केंद्रीय गृहमंत्र्यांनी कृतज्ञताही व्यक्त केली आहे.
पंतप्रधान नरेंद्र मोदी यांनी नव्या संसदभवनात सेन्गोल या राजदंडाची प्रतिष्ठापना करून भारताचा सांस्कृतिक वारसा आणि वर्तमान यांची सांगड घातली आहे असे अमित शहा म्हणाले. आपल्या समृद्ध संस्कृतीत असलेले धर्म आणि नीतीमत्तेसह आचरण करण्याचे महत्व काय आहे याची आठवण, हा राजदंड भारतातील येणाऱ्या पिढ्यांना सदैव करून देत राहील, असेही अमित शहा यांनी सांगितले.
मंत्रिमंडळ
मोबाईल सेवेपासून वंचित गावांना 4G सेवा संपृक्ततेसाठी 26,316 कोटी रुपयांच्या प्रकल्पाला केंद्रीय मंत्रिमंडळाची मंजुरी
नवी दिल्ली, 27 जुलै 2022
डिजिटल सर्वसमावेशकता आणि संपर्क हा सरकारच्या ‘अंत्योदय’ दृष्टिकोनाचा महत्वाचा भाग आहे. देशातील 5 राज्यांमधल्या 44 आकांक्षी जिल्ह्यांमधील 7,287 गावांना 4G मोबाईल सेवा पुरवण्यासाठीच्या प्रकल्पाला सरकारने गेल्या वर्षी मंजुरी दिली होती.
पंतप्रधान नरेंद्र मोदी यांनी 2021 मध्ये आपल्या स्वातंत्र्य दिनाच्या भाषणामध्ये सरकारी योजना पूर्णतः पोहोचवण्याचे आवाहन केले होते. केंद्रीय मंत्रिमंडळाने आज 4G मोबाईल सेवा, देशातल्या वंचित गावांमध्ये ती सेवा पोहोचवण्यासाठी एकूण 26,316 कोटी रुपये खर्चाच्या प्रकल्पाला मंजुरी दिली.
या प्रकल्पाच्या माध्यमातून देशाच्या दुर्गम भागातल्या 24,680 वंचित गावांना 4G मोबाईल सेवा पुरवली जाईल. या प्रकल्पामध्ये 20% अतिरिक्त गावे समाविष्ट करण्याची तरतूद आहे, ज्यामध्ये पुनर्वसन झालेल्या वसाहती, नवीन वसाहती, विद्यमान पुरवठादाराकडून सेवा बंद झाली आहे अशा वसाहतींचा समावेश आहे. त्याशिवाय केवळ 2G/3G सेवा उपलब्ध असलेल्या 6,279 गावांची श्रेणी सुधारून त्यांना 4G च्या कक्षेत आणले जाईल.
‘आत्मनिर्भर भारत’ 4G तंत्रज्ञान स्टॅक प्रणालीचा वापर करून बीएसएनएल द्वारे हा प्रकल्प अमलात आणला जाईल, तसेच त्याला युनिवर्सल सर्व्हिस ऑब्लीगेशन फंड मधून अर्थसहाय्य केले जाईल. प्रकल्पाच्या 26,316 कोटी रुपये किमतीत भांडवली खर्च आणि 5 वर्षे परिचालन खर्च यांचा समावेश आहे.
बीएसएनएल द्वारे यापूर्वीच आत्मनिर्भर 4G तंत्रज्ञान स्टॅक तैनात करण्याची प्रक्रिया सुरु असून या प्रकल्पात देखील त्याचा वापर केला जाईल.
हा प्रकल्प ग्रामीण भागात मोबाईल कनेक्टिविटी उपलब्ध करून देण्याच्या सरकारच्या दृष्टीकोनाच्या दिशेने महत्वाचे पाउल आहे. हा प्रकल्प मोबाईल ब्रॉडबँडच्या माध्यमातून विविध ई-प्रशासन सेवा, बँकिंग सेवा, टेली-मेडिसिन, टेली-शिक्षण अशा विविध सेवावितरणाला प्रोत्साहन देईल आणि ग्रामीण भागात रोजगार निर्माण करेल.N.Chitale/R.Agashe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
बनास संकुल - बदरपुरा येथील मध प्रयोगशाळेची पंतप्रधानांनी केली प्रशंसा
बनास संकुल -बदरपुरा येथे स्थापन करण्यात आलेल्या मध प्रयोगशाळेची पंतप्रधान नरेंद्र मोदी यांनी प्रशंसा केली आहे.
एका ट्विटमध्ये पंतप्रधान म्हणाले:
"जेव्हा नवोन्मेषाबद्दल बोलले जाते ,तेव्हा @banasdairy1969 नेहमीच आघाडीवर असते.मधुर क्रांतीमध्ये भारताच्या प्रगतीला बळ देण्याच्या दिशेने उचलण्यात आलेले हे महत्त्वाचे पाऊल पाहून आनंद झाला. मध प्रयोगशाळा या क्षेत्रासाठी खूप फायदेशीर ठरेल."
संरक्षण मंत्रालय
एअर मार्शल व्ही आर चौधरी एव्हीएसएम व्हीएम यांनी पश्चिम हवाई कमांडची सूत्रे स्वीकारली
नवी दिल्ली, 1 ऑगस्ट 2020
एअर मार्शल व्ही आर चौधरी एव्हीएसएम,व्हीएम यांनी 1 ऑगस्ट 2020 रोजी भारतीय हवाई दलाच्या पश्चिम हवाई कमांडचे हवाई अधिकारी कमांडिंग इन चीफ म्हणून सूत्रे स्वीकारली. एअर मार्शल बी सुरेश पीव्हीएसएम, एव्हीएसएम,व्हीएम आणि एडीसी यांच्याकडून त्यांनी सूत्रे स्वीकारली.
एअर मार्शल व्ही आर चौधरी, भारतीय हवाई दलाच्या लढाऊ तुकडीत लढाऊ वैमानिक म्हणून ते 29 डिसेंबर 1982 मध्ये रुजू झाले. 38 वर्षाच्या आपल्या झळाळत्या कारकिर्दीत त्यांनी विविध प्रकारची लढाऊ विमाने आणि प्रशिक्षण विमानाची उड्डाणे केली आहेत. मिग -21, मिग-23एमएफ, मिग-29 आणि सुखोई -30 या विमानांच्या उद्द्नांचा उड्डाणाचा 3800 तासाचा अनुभव आहे.
भारतीय हवाई दलाच्या आपल्या कारकिर्दीत त्यांनी अनेक महत्वाच्या पदांवर काम केले आहे. फ्रंटलाइन फाइटर स्क्वाड्रनचे ते कमांडिंग ऑफिसर होते. एअर व्हाइस मार्शल म्हणून त्यांनी हवाई दल मुख्यालय वायू भवन इथे सहाय्यक चीफ ऑफ एअर स्टाफ ऑपरेशन्स , असिस्टंट चीफ ऑफ एअर स्टाफ  म्हणून काम केले आहे. आताच्या नियुक्तीपूर्वी पूर्व हवाई कमांडचे वरिष्ठ एअर स्टाफ ऑफिसर म्हणून ते काम करत होते. वेलिंग्टन इथल्या डिफेन्स सर्व्हिसेस स्टाफ कॉलेजचे ते माजी विद्यार्थी आहेत.
त्यांच्या अद्वितीय सेवेचा गौरव म्हणून 2004 च्या जानेवारीत त्यांना वायू सेना पदकाने तर 2015 च्या जानेवारीत अति विशिष्ट सेवा पदकाने गौरवण्यात आले.
G.Chippalkatti/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 180
अर्थ मंत्रालय
वस्तू सेवा कर  परिषदेच्या 33व्या बैठकीतील शिफारशी
नवी दिल्ली, 24 फेब्रुवारी 2019
बांधकाम क्षेत्र राष्ट्रीय सकल उत्पादनातील सर्वाधिक मोठे योगदान असलेले आणि मोठ्या संख्येने रोजगाराच्या संधी उपलब्ध करुन देणारे क्षेत्र आहे. 2022 पर्यंत सर्वांसाठी घरे अंतर्गत प्रत्येक नागरीकाला घर उपलब्ध होईल आणि शहरी भाग झोपडपट्टीमुक्त होईल, असा दृष्टीकोन आहे. बांधकाम क्षेत्रात मंदी आल्याचा अहवाल असून, निर्माणाधिन प्रश्नांकडे लक्ष देण्याची गरज आहे. बांधकाम क्षेत्रातील निवासी घरांकडे अधिक लक्ष पुरवण्यासाठी आज झालेल्या जीएसटी परिषदेच्या 33 व्या बैठकीत खालील शिफारशी करण्यात आल्या:
जीएसटी दर:
- बांधकाम सुरु असलेल्या घरांवरचा कर 12 टक्क्यांवरून 5 टक्के
- परवडणाऱ्या घरांवरील जीएसटी दर 8 टक्क्यांवरुन 1 टक्का
दर लागू होण्याची तारीख:
1 एप्रिल 2019 पासून नवे दर लागू होतील.
परवडणाऱ्या घरांची व्याख्या अशी असेल:
महानगरे नसलेली शहरे/गावे यामधील 90 चौरस मीटरपर्यंत चटई क्षेत्र असणारी घरे/फ्लॅट, महानगरातील 60 चौरस मीटर आणि 45 लाखांपर्यंत मूल्य असणारी घरे.
महानगरांमध्ये बंगळुरु, चेन्नई, नॉएडा, ग्रेटर नॉएडा, गाझियाबाद, गुडगाव आणि फरीदाबाद पर्यंत मर्यादित दिल्ली एनसीआर, हैदराबाद, कोलकाता आणि मुंबई  यांचा समावेश आहे.
या शिफारसींचे काही फायदे:
- ग्राहकाला 1 टक्का जीएसटीमुळे योग्य मूल्य आणि परवडणारे घर मिळेल.
- ग्राहकांच्या हिताचे संरक्षण
- विकासात्मक अधिकार, दीर्घकालीन भाडे करार, एफएसआय आदींना जीएसटीतून वगळल्याने बांधकाम क्षेत्राची रोख रक्कमेची चणचण कमी होणे, इत्यादी.....
लॉटरीवरील कर दराबाबतच्या मुद्याबाबतच्या संदर्भात स्थापन करण्यात आलेल्या मंत्रीगटामध्ये अधिक चर्चा होण्याची आवश्यकता असल्याचा निर्णयही या बैठकीत घेण्यात आला.
हे निर्णय अधिकृत सरकारी परिपत्रकात प्रसिद्ध करण्यात येतील.
N.Sapre/J.Patankar/D. Rane
(Visitor Counter : 138
संरक्षण मंत्रालय
सीमा रस्ते संघटनेने स्वातंत्र्याच्या 75 वर्षानिमित्त विविध कार्यक्रमांची केली सुरुवात
ठळक मुद्दे:
- उत्तराखंड आणि सिक्कीममध्ये शौर्य पुरस्कार विजेते आणि युद्ध वीरांचा सत्कार
- विविध कार्यक्रमांचा भाग म्हणून देशभरात वैद्यकीय शिबिरे, वृक्षारोपण अभियान आणि शालेय संवादाचे आयोजन
- स्वातंत्र्यदिनी भारतातील 75 सर्वोच्च स्थानांवर राष्ट्रीय ध्वज फडकवला जाईल
सीमा रस्ते संघटनेने  भारताच्या स्वातंत्र्याच्या 75 वर्षांच्या स्मृतीप्रित्यर्थ 'आझादी का अमृत महोत्सव' साजरा करण्यास सुरुवात केली आहे. या महत्त्वपूर्ण प्रसंगाचे औचित्य साधत बीआरओ देशव्यापी कल्याण आणि देशभक्तीपर उपक्रम/कार्यक्रमांचे आयोजन करत आहे ज्यात 75 वैद्यकीय शिबिरे, 75 ठिकाणी वृक्षारोपण मोहीम आणि संवाद आणि व्याख्यानांद्वारे मुलांना प्रेरित करण्यासाठी 75 शालेय संवाद यांचा समावेश आहे. स्वातंत्र्यदिनी भारतातील 75 सर्वोच्च स्थानांवर राष्ट्रीय ध्वज फडकवणे हा मुख्य कार्यक्रम असेल.
7 ऑगस्ट, 2021 रोजी बीआरओने उत्तराखंडमधील पिपलकोटी आणि पिथोरागढ आणि सिक्कीममधील चंदमारी येथे शौर्य पुरस्कार विजेते आणि युद्ध वीरांचा सत्कार केला.
आरोग्य आणि कुटुंब कल्याण मंत्रालय
कोविड-19 ची अद्ययावत माहिती
देशव्यापी कोविड प्रतिबंधक लसीकरण मोहिमेअंतर्गत आतापर्यंत 220.66 कोटी लसींच्या मात्रा  देण्यात आल्या आहेत.
गेल्या 24 तासात 1,010 लसींच्या मात्रा देण्यात आल्या.
भारतात उपचाराधीन रुग्णांची संख्या सध्या 13,037 आहे.
उपचाराधीन रुग्णांचे प्रमाण 0.03% आहे
रुग्ण बरे होण्याचा दर सध्या 98.79% आहे.
गेल्या 24 तासात 2,100 रुग्ण बरे झाले, त्यामुळे बरे झालेल्यांची एकूण संख्या वाढून 4,44,37,304 वर पोहोचली आहे.
गेल्या 24 तासात 656 नव्या रुग्णांची नोंद झाली आहे.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 92.87 कोटी चाचण्या करण्यात आल्या. गेल्या 24 तासात 1,16,603 चाचण्या करण्यात आल्या.